<classify> KILO 300 za mbegu za korosho zimekabidhiwa kwa wananchi kata ya Miyombweni wilayani Mbarali mkoani Mbeya kuzalisha miche 55,000 msimu ujao wa kilimo kwa kata hiyo pekee.Akikabidhi mbegu hizo jana, Mkuu wa Wilaya ya Mbarali, Reuben Mfune aliwataka wakazi wilayani hapa kuchangamkia kilimo cha zao hilo kwa kupanda miche kwenye mashamba yao, maeneo ya mipaka na pia majumbani.Mfune alisema korosho ni kati ya mazao yenye faida kubwa kwa sasa kwa mtu mmoja mmoja, kwa serikali na inaweza kuwa chanzo kizuri cha kukuza makusanyo ya halmashauri ikitunzwa. Aliwataka wakazi wa Wilaya ya Mbarali kupanda zao la korosho kwenye mashamba yao na maeneo yao ya makazi kujiongezea kipato.Mikorosho ni kama miti ya kawaida, mbegu zimekuja za kutosha, muangalie maeneo yaliyo wazi muoteshe na nyumbani pia, alisema.Alisema, baada ya miaka mitano, mtakuwa watu wengine kwani hilo ni zao jipya, kila mmoja ajaribu kujielimisha awe mkulima bora. Diwani wa Kata ya Miyombeni, Mustaulo Sanzala alisema wananchi ambao hawaamini kuhusu korosho wanaweza kwenda kujionea kwa wakulima ambao miti ya o imeanza kutoa matunda, na baada ya miaka mitano wataamini kupitia mikorosho iliyopandwa kipindi hiki.Diwani huyo alisema katika kulipa uzito wa kipekee zao la korosho, baadhi ya vijiji katika kata yake kikiwemo Mapogoro wamethubutu kugawa mashamba kwa wananchi walioonesha nia ya kulima zao hilo ili wapande kwa wingi.Akizungumza kwa niaba ya Mkurugenzi Mtendaji wa Halmashauri ya Wilaya ya Mbalari, Kivuma Msangi, Ofisa Kilimo, Umwagiliaji na Ushirika wa Wilaya, Daniel Kamwela alisema hadi sasa wakulima 229 wamesajiliwa kwa uzalishaji wa zao la korosho na hekta 328 zimepandwa zao hilo kwa wilaya yote tangu kuanza kutolewa kwa hamasa.Awali kabla ya mkutano na wananchi Mkuu wa Wilaya alitembelea baadhi ya mashamba ya mikorosho ya wakulima Kata ya Miyombweni kukagua vitalu vya kuoteshea mbegu hiyo.Mwaka 20182019 halmashauri iliweza kununua kilo 300 za mbegu za korosho kugawa kwa wakulima, na mwaka 20192020 halmashauri imeweza kununua kilo 500 za mbegu za korosho zinazotegemea kuzalisha miche 70,000.  <topic>: kitaifa 